ORDE do 1 de abril de 2005 pola que se regulan as axudas ás corporacións locais para o desenvolvemento de programas de accesibilidade e eliminación de barreiras no medio físico.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 08/04/2005

O Estatuto de autonomía de Galicia, no seu artigo 27.23º, asígnalle á Comunidade Autónoma competencia exclusiva en materia de asistencia social.
A Consellería de Familia, Xuventude, Deporte e Voluntariado, de conformidade co Decreto 215/2004, do 23 de setembro, polo que se modifica o Decreto 23/2003, do 20 de xaneiro, polo que se fixa a estrutura orgánica dos departamentos da Xunta de Galicia, ten ao seu cargo a competencia en materia de asistencia social, de acordo co establecido no artigo 27.3º do Estatuto de autonomía de Galicia nos termos sinalados polo artigo 148.1º 20 da Constitución española.
A Lei 8/1997, do 20 de agosto, de accesibilidade e supresión de barreiras na comunidade autónoma, recolle no seu artigo 32 a obriga de destinar anualmente unha parte do Fondo para a Supresión de Barreiras a subvencionar os programas específicos dos entes locais para a supresión de barreiras no espazo urbano e rural e nos edificios de uso público.
Esta orde regula a convocatoria de axudas e subvencións para as corporacións locais para o financiamento dos programas de accesibilidade e eliminación de barreiras, de conformidade co establecido na Lei 38/2003, do 17 de novembro, xeral de subvencións, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, así como a normativa autonómica de subvencións.
Na súa virtude, en uso das facultades que teño atribuídas pola Lei 1/1983, do 22 de febreiro, reguladora da Xunta e do seu presidente, modificada pola Lei 11/1998 e o Decreto 215/2004, do 23 de setembro, así como no Decreto 5/2005, do 13 de xaneiro,
DISPOÑO:
Artigo 1º.-Obxecto.
Esta orde ten por obxecto a convocatoria de axudas ás corporacións locais para o financiamento total ou parcial de programas de accesibilidade e eliminación de barreiras, conforme o disposto na Lei 8/1997, do 20 de agosto, de accesibilidade e supresión de barreiras na Comunidade Autónoma de Galicia, e no Decreto 35/2000, do 28 de xaneiro, de desenvolvemento.
Artigo 2º.-Finalidade.
As axudas establecidas nesta orde serán destinadas a financiar programas de accesibilidade e supresión de barreiras no espazo urbano e nos edificios de uso público de titularidade municipal ou da corporación local e para promover a accesibilidade nas praias do municipio.
Exceptúanse as axudas para:
a) Accesibilidade ás casas consistoriais, establecidas na Orde do 18 de xaneiro de 2005, pola que se anuncian axudas autonómicas destinadas a subvencionar a realización de obras de construción,
adaptación, mellora e equipamento das sedes das entidades locais de Galicia (DOG nº 16, do 25 de xaneiro), da Consellería de Xustiza, Interior e Administración Local.
b) Para reforma de obras realizadas con posterioridade á entrada en vigor do Decreto 35/2000, de desenvolvemento e execución da Lei 8/1997.
Artigo 3º.-Destinatarios.
Poderán solicitar as axudas que se regulan nesta orde as corporacións locais galegas que desexen levar a cabo programas de accesibilidade e eliminación de barreiras para o desenvolvemento dos plans de adaptación e supresión de barreiras.
Artigo 4º.-Crédito orzamentario.
Para a concesión das axudas reguladas nesta orde, existe crédito adecuado e suficiente con cargo aos orzamentos xerais da Comunidade Autónoma para o ano 2005, por un importe de 458.278 A, sen prexuízo de ulteriores variacións producidas como consecuencia de modificacións orzamentarias, con cargo á aplicación 14.06.212A.761.0.
Artigo 5º.-Solicitudes.
1. As solicitudes formularanse nos modelos oficiais de solicitude de axudas para programas de accesibilidade e eliminación de barreiras para as corporacións locais, que se facilitarán na Dirección Xeral do Maior e Persoas con Discapacidade, nas delegacións provinciais da Consellería de Familia, Xuventude, Deporte e Voluntariado, así como en calquera das oficinas de Información Administrativa e de Atención ao Cidadán da Xunta de Galicia, conforme o anexo I desta orde.
2. A Dirección Xeral do Maior e Persoas con Discapacidade, a través do Servizo de Equipamentos e Promoción da Accesibilidade da Subdirección Xeral de Atención a Persoas con Discapacidade, e as respectivas delegacións provinciais da Consellería de Familia, Xuventude, Deporte e Voluntariado, prestarán o apoio e asesoramento técnico necesario.
3. A solicitude e a documentación requirida presentarase por duplicado, de conformidade co modelo normalizado, nas delegacións provinciais da Consellería de Familia, Xuventude, Deporte e Voluntariado, ou por calquera dos medios previstos no artigo 38 da Lei 30/1992, do 26 de novembro, de réxime xurídico e do procedemento administrativo común.
Artigo 6º.-Documentación.
Xunto coa solicitude presentarase a seguinte documentación:
a) Certificación do órgano correspondente da Corporación local, en que conste o seguinte:
-A contía dedicada pola Corporación local ao desenvolvemento das devanditas obras polas que se solicita subvención.
-Porcentaxe das partidas orzamentarias de investimento dedicadas a programas de accesibilidade e supresión de barreiras.
-Acordo do órgano competente da Corporación local para solicitar a subvención.
-Se a dita solicitude se fixese mediante resolución da Alcaldía, Comisión de Goberno ou Xunta de
Goberno Local, deberá presentarse certificación do acordo en que se lle dá conta ao Pleno da Corporación local do contido da citada petición.
b) Certificado da Corporación local que acredite a titularidade ou o dominio do espazo ou, se é o caso, do inmoble, polo solicitante.
c) Declaración do peticionario da axuda en que figure o conxunto das axudas solicitadas, tanto das aprobadas ou concedidas como das pendentes para o mesmo proxecto, das administracións públicas competentes ou calquera dos seus organismos, entes ou sociedades.
d) Certificación bancaria da conta corrente en que se ingresará, se é o caso, o importe da subvención concedida.
e) Memoria, proxecto e orzamento das obras que se van realizar e informe xustificativo do cumprimento do disposto na Lei 8/1997, do 20 de agosto, de accesibilidade e supresión de barreiras na Comunidade Autónoma de Galicia en no Decreto 35/2000, do 28 de xaneiro, de desenvolvemento.
f) Certificado do concello en que se faga constar que os plans urbanísticos aprobados e as ordenanzas municipais en vigor permiten a realización da obra que se proxecta.
g) Plan municipal de adaptación e supresión de barreiras, se é o caso.
Artigo 7º.-Prazo de presentación das solicitudes.
O prazo para a presentación das solicitudes será de 40 días naturais, contados a partir do día seguinte ao da publicación desta orde no Diario Oficial de Galicia.
Artigo 8º.-Emenda de erros.
1. Os órganos responsables da tramitación dos expedientes comprobarán que estes reúnen todos os requisitos recollidos nesta orde e procederán a reclamarlles por escrito aos interesados, para que nun prazo de dez días acheguen cantos datos, documentos complementarios e aclaracións se consideren necesarios para poder resolver o expediente, coa indicación de que, se así non o fixesen, se considerarán desistidos da súa petición e se procederá, conforme o establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 9º.-Comisións provinciais de valoración.
1. Unha vez revisados os expedientes polos servizos das delegacións provinciais da Consellería de Familia, Xuventude, Deporte e Voluntariado e formalmente completos, remitiranse á comisión de valoración, que examinará e valorará os expedientes propondo a aprobación ou denegación da axuda.
2. A composición da comisión de valoración será a seguinte:
-Presidente: secretario/a da Delegación Provincial da Consellería de Familia, Xuventude, Deporte e Voluntariado.
-Vicepresidente: o xefe/a do Servizo do Maior e Persoas con Discapacidade da Delegación Provincial da Consellería de Familia, Xuventude, Deporte e Voluntariado.
-Vogais: dous funcionarios da Delegación Provincial da Consellería de Familia, Xuventude, Deporte
e Voluntariado, designados polo seu titular. Actuará como secretario un dos vogais.
-Convocarase un representante da Intervención Territorial, con voz pero sen voto.
Se por calquera causa, no momento en que a comisión de valoración teña que examinar as solicitudes, algún dos seus compoñentes non puidese asistir, será substituído polo funcionario que para o efecto designe o seu presidente e, sempre que for posible, o dito nomeamento deberá recaer nun funcionario do mesmo servizo que o substituído.
Artigo 10º.-Criterios de valoración.
Para a elaboración da proposta de adxudicación de axudas, a comisión de valoración terá en conta os seguintes criterios:
a) Ter elaborado un plan municipal de adaptación e supresión de barreiras.
b) Dotación económica que a entidade destinará á actuación, sinalando a consignación orzamentaria aprobada para esta finalidade.
c) Porcentaxe das partidas orzamentarias de investimento para a supresión de barreiras.
d) A relevancia cualitativa e cuantitativa da actuación proposta na remoción de barreiras e na mellora das condicións de accesibilidade.
Artigo 11º.-A resolución das axudas.
1. A resolución das axudas, por proposta da comisión de valoración e unha vez fiscalizadas pola Intervención Territorial, corresponderalles aos titulares das delegacións provinciais da Consellería de Familia, Xuventude, Deporte e Voluntariado, por delegación da conselleira.
2. As resolucións serán motivadas e notificaránselles ás corporacións locais para a execución da axuda outorgada no prazo de seis meses contados a partir do día seguinte ao da publicación desta orde no Diario Oficial de Galicia. Se vencese o prazo máximo para resolver sen que recaese resolución expresa, os interesados poderán entender desestimadas as súas pretensións por silencio administrativo, de acordo co establecido no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico e do procedemento administrativo común.
3. As resolucións expresas ou presuntas que se diten ao abeiro desta orde porán fin á vía administrativa e contra elas poderá facerse o requirimento previo, de acordo co previsto no artigo 44 da Lei 29/1998, do 13 de xullo, reguladora da xurisdición contencioso-administrativa, ou ben directamente recurso contencioso-administrativo ante a orde xurisdicional competente, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa, no prazo de dous meses contados desde a súa notificación, se for expresa, ou de seis meses, no caso de que for presunta, e sen prexuízo de que os interesados poidan executar calquera outro que consideren oportuno.
Artigo 12º.-Modificación da resolución de concesión.
1. Toda alteración das condicións tidas en conta para a concesión da subvención, e en todo caso a
obtención concorrente de subvencións ou axudas outorgadas por outras administracións públicas ou entes públicos ou privados, nacionais ou internacionais, poderá dar lugar á modificación da resolución de concesión.
2. Seralles de aplicación aos beneficiarios das axudas establecidas nesta orde o réxime de infraccións e sancións previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, conforme co procedemento establecido.
Artigo 13º.-Aceptación.
Para a efectividade da subvención será necesario que esta e as condicións con que se concedeu, sexan aceptadas, sen reservas, pola Corporación, na forma e no prazo que se sinalará no acordo de concesión, e que non será superior a dez días. Se o beneficiario non presentar a súa aceptación no devandito prazo, ou formular reservas respecto dela, a consellería poderá optar discrecionalmente entre conceder un novo prazo para a aceptación ou considerar que o beneficiario renunciou á subvención.
Artigo 14º.-Publicación.
As subvencións concedidas publicaranse no Diario Oficial de Galicia con expresión da convocatoria do programa e o crédito orzamentario a que se imputen, do beneficiario, da cantidade concedida e da finalidade ou finalidades da subvención.
Artigo 15º.-Xustificación.
1. A xustificación deberá efectuarse de acordo co artigo 30 da Lei 38/2003, xeral de subvencións, e a normativa de desenvolvemento. Ademais, o beneficiario deberá ter realizado e xustificado as actuacións que fosen obxecto de axuda antes do 15 de novembro de 2005.
2. Os beneficiarios no momento da xustificación da execución total do proxecto presentarán unha declaración complementaria do conxunto das axudas solicitadas, tanto das aprobadas ou concedidas como das pendentes, para un mesmo proxecto, das administracións públicas competentes ou calquera outro organismo, ente ou sociedade.
3. Deberase presentar, ademais, certificación emitida polo órgano competente da Corporación local, sobre realización do mencionado investimento e expresiva dos importes investidos ou executados na acción subvencionada.
4. A falta de presentación da documentación requirida nesta orde entenderase como renuncia á subvención concedida e, logo da audiencia do interesado, procederase conforme o disposto no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, segundo a redacción dada pola Lei 4/1999, do 13 de xaneiro.
Artigo 16º.-Reintegro das axudas concedidas.
1. Non se poderá exixir o pagamento da axuda concedida e procederá o reintegro total ou parcial da contía percibida xunto aos xuros de demora producidos desde o momento do seu pagamento nos seguintes casos:
a) Incumprimento da obriga de xustificación.
b) Obtención da axuda sen reunir os requisitos exixidos para a súa concesión.
c) Incumprimento da finalidade para que foi concedida a axuda.
d) Incumprimento das condicións impostas aos beneficiarios con motivo da concesión da axuda.
2. Igualmente procederá o reintegro do exceso percibido nos supostos en que o importe da axuda, illadamente ou en concorrencia con subvencións ou axudas doutras administracións públicas ou entes públicos ou privados, nacionais ou internacionais, supere o custo do investimento realizado polo beneficiario.
3. A tramitación do correspondente expediente de reintegro levarase de acordo co procedemento establecido na normativa sobre axudas e subvencións públicas da Comunidade Autónoma de Galicia.
4. As cantidades que teñan que reintegrar os beneficiarios terán a consideración de ingresos de dereito público e será de aplicación para a súa cobranza o previsto nos artigos 19 ao 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 17º.-Control. Infraccións e sancións.
1. Os beneficiarios destas axudas someteranse ás actuacións de control que efectúe a Consellería de Familia, Xuventude, Deporte e Voluntariado para o seguimento dos proxectos aprobados, e ás de control financeiro que correspondan á Intervención Xeral da Comunidade Autónoma, así como ás previstas na lexislación do Tribunal de Contas e do Consello de Contas no exercicio das súas funcións de fiscalización e control do destino das axudas.
2. As corporacións locais beneficiarias de axudas quedan obrigadas a remitirlle á Consellería de Familia, Xuventude, Deporte e Voluntariado, no prazo dun mes desde que se lles requirise, cantos informes e documentos se consideren precisos para acreditar o cumprimento da finalidade obxecto da subvención concedida.
3. Será de aplicación aos beneficiarios das axudas recollidas nesta orde o réxime de infraccións e sancións previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo, conforme o procedemento establecido.
Disposición adicional
Única.-A resolución das axudas corresponderalles aos titulares das delegacións provinciais da Consellería de Familia, Xuventude, Deporte e Voluntariado, por delegación da conselleira.
Disposicións derradeiras
Primeira.-Autorízase a directora xeral do Maior e Persoas con Discapacidade para ditar as normas que sexan necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de abril de 2005.
Pilar Rojo Noguera
Conselleira de Familia, Xuventude, Deporte
e Voluntariado